CELEX: 
Language: sl
Date: 2022-05-05 00:00:00
Title: DELEGIRANA UREDBA KOMISIJE (EU) / o dopolnitvi Uredbe (EU) 2018/858 Evropskega parlamenta in Sveta glede postopka za naložitev upravnih glob ter metod njihovega izračuna in pobiranja

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Komisija je v skladu z Uredbo (EU) 2018/858 pooblaščena za določitev postopka in metod izračuna in pobiranja upravnih glob, ki se lahko naložijo gospodarskim subjektom zaradi neskladnosti vozila, sistema, sestavnega dela ali samostojne tehnične enote.
            
            
               Države članice niso več izključno odgovorne za kaznovanje gospodarskih subjektov, ki kršijo zakonodajo. Komisija lahko na podlagi preskusov in kontrolnih pregledov, ki jih izvede v skladu s členom 9 Uredbe (EU) 2018/858, ugotovi, da je potreben popravni ali omejevalni ukrep na ravni Unije. Po posvetovanju z zadevnimi državami članicami in gospodarskimi subjekti se odloči, ali bo naložila popravne ali omejevalne ukrepe na ravni Unije v skladu s členom 53 Uredbe (EU) 2018/858 ali ne. V podporo navedenim ukrepom lahko zadevnim gospodarskim subjektom naloži upravne globe zaradi neskladnosti zadevnega vozila, sistema, sestavnega dela ali samostojne tehnične enote z zahtevami iz Uredbe (EU) 2018/858.
            
            
               V skladu s členom 85(1) Uredbe (EU) 2018/858 morajo biti upravne globe učinkovite, sorazmerne in odvračilne. Na podlagi člena 85(1) Uredbe (EU) 2018/858 je Komisija v skladu s členom 85(2) te iste uredbe pooblaščena za določitev postopka in metod izračuna in pobiranja upravnih glob.
            
            
               Ta delegirana uredba določa podrobne zahteve, ki jih je treba upoštevati pri določanju zneska upravne globe: na primer morebitno korist in gospodarsko prednost za zadevni gospodarski subjekt, posledice za zdravje, varnost, okolje itn. Vsebuje tudi postopkovne določbe, kot je pravica do dobrega upravljanja, zlasti pravico gospodarskih subjektov, da izrazijo svoje mnenje in dostopajo do svoje dokumentacije, ob spoštovanju legitimnih interesov zaupnosti in poslovnih skrivnosti. Za olajšanje plačila upravnih glob so vključene tudi določbe o metodi njihovega pobiranja.
            
            
               2.POSVETOVANJA PRED SPREJETJEM AKTA
            
            
               Komisija je pri pripravi tega akta izvedla ustrezna posvetovanja s strokovnjaki držav članic in deležniki iz industrije. Osnutek besedila je bil državam članicam predstavljen na sestankih strokovnih skupin in njihove pripombe so bile upoštevane.
            
            
               V skladu s pravili za boljše pravno urejanje je bil osnutek delegiranega akta štiri tedne, tj. od 27. januarja do 24. februarja 2022, objavljen na portalu za boljše pravno urejanje, kjer je bilo mogoče podati povratne informacije. Odzvali so se 3 deležniki. Komisija je vse prejete pripombe skrbno preučila in se seznanila z njimi.
            
            
               Pripombe so se večinoma nanašale na metode izračuna upravnih glob. Relevantne pripombe so bile upoštevane v tem postopku.
            
            
               3.PRAVNI ELEMENTI DELEGIRANEGA AKTA
            
            
               Pravna podlaga tega delegiranega akta je člen 85(2) Uredbe (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES. 
            
            
               V členih 1 in 2 so določena postopkovna pravila o pravici do izražanja svojega mnenja, zaupnosti in poslovni skrivnosti.
            
            
               V členu 3 je določena metoda, ki jo bo Komisija uporabljala za izračun zneska upravnih glob.
            
            
               V členu 4 je določeno, da Komisija za pobiranje upravnih glob v skladu z Uredbo (EU, Euratom) 2018/1046 Evropskega parlamenta in Sveta izda zaznamek o nastanku terjatve, naslovljen na gospodarski subjekt.
            
            
               
            
               DELEGIRANA UREDBA KOMISIJE (EU) …/…
            
            
               z dne 5.5.2022
            
            
               o dopolnitvi Uredbe (EU) 2018/858 Evropskega parlamenta in Sveta glede postopka za naložitev upravnih glob ter metod njihovega izračuna in pobiranja 
               
         
         
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2018/858 Evropskega parlamenta in Sveta z dne 30. maja 2018 o odobritvi in tržnem nadzoru motornih vozil in njihovih priklopnikov ter sistemov, sestavnih delov in samostojnih tehničnih enot, namenjenih za taka vozila, spremembi uredb (ES) št. 715/2007 in (ES) št. 595/2009 ter razveljavitvi Direktive 2007/46/ES
                  1
                in zlasti člena 85(2) Uredbe,
            
            
               ob upoštevanju naslednjega:
            
            
               (1)Odločitev Komisije, da v skladu s členom 85 Uredbe (EU) 2018/858 gospodarskemu subjektu naloži upravno globo v podporo popravnim in omejevalnim ukrepom, bi morala biti sprejeta na podlagi posvetovanj z zadevnimi državami članicami in zadevnim gospodarskim subjektom oziroma subjekti v skladu s členom 53(6) Uredbe (EU) 2018/858 ter bi se morala odražati v sklepu o naložitvi popravnih in omejevalnih ukrepov. 
            
            
               (2)Treba je določiti nekatere postopkovne korake za primere, ko namerava Komisija naložiti upravne globe v podporo popravnim in omejevalnim ukrepom, in sicer na podlagi postopka iz člena 53(6) Uredbe (EU) 2018/858. Zlasti je pomembno zagotoviti pravico do izražanja svojega mnenja in pravico do dostopa do dokumentacije, tako da se zadevnemu gospodarskemu subjektu omogoči dostop do ustreznih informacij, ter pravico do predložitve pripomb in potrebnih dokazov za podkrepitev teh pripomb v zvezi z nameravano naložitvijo upravne globe. Poleg tega je treba določiti pravila za zagotovitev ustreznega varstva podatkov, ki jih gospodarski subjekti štejejo za zaupne.
            
            
               (3)Treba je določiti metodo za izračun upravnih glob glede na resnost neskladnosti. Gospodarski subjekti bi morali biti vnaprej seznanjeni s to metodo. Upravne globe bi morale gospodarske subjekte odvračati od kršenja zahtev iz Uredbe (EU) 2018/858 ter biti sorazmerne z resnostjo kršitve. Ker se upravne globe naložijo za posamezno neskladno vozilo, sistem, sestavni del ali samostojno tehnično enoto, bi bilo to treba upoštevati pri merilih za izračun globe. Pri izračunu upravnih glob bi bilo treba upoštevati vsako neupravičeno gospodarsko prednost, pridobljeno s prodajo ali distribucijo neskladnega vozila, ki bi lahko izkrivljala konkurenco v škodo drugih gospodarskih subjektov, ki spoštujejo pravila. Pri oceni resnosti kršitve bi bilo prav tako treba upoštevati izgube, ki jih utrpijo potrošniki, vključno s spremembo zmogljivosti vozila, ki je posledica neskladnosti, saj lahko takšna neskladnost ogrozi varovanje zdravja in varnosti potrošnikov, h kateremu stremi navedena uredba. Poleg tega bi moral biti znesek upravnih glob sorazmeren s številom neskladnih vozil, registriranih v Uniji, ali številom neskladnih sistemov, sestavnih delov ali samostojnih tehničnih enot, ki so na voljo na trgu Unije.
            
            
               (4)Pri izračunu upravnih glob, ki bi se morale dojemati kot odvračilne in sorazmerne ter takšne, da izničijo koristi neskladnosti, bi bilo treba ustrezno upoštevati resnost in učinke kršitve ter vse obteževalne in olajševalne dejavnike. Med obteževalnimi dejavniki bi moral biti učinek na varnost, zdravje in okolje, saj je zagotavljanje visoke ravni varovanja varnosti, zdravja in okolja določeno kot cilj Uredbe (EU) 2018/858. Vzpostavitev trdnega sistema kazni na ravni Unije, ki deluje odvračilno s sankcijami za neskladnost, ki negativno vpliva na varnost oseb v vozilu in drugih udeležencev v prometu ter na varovanje zdravja ljudi in okolja, bi morala prispevati k doseganju teh ciljev. Kot olajševalne elemente pri izračunu upravne globe je treba upoštevati stopnjo sodelovanja gospodarskega subjekta, vključno s korektivnimi ukrepi, ki jih sprejme.
            
            
               (5)Za olajšanje plačila upravnih glob je treba določiti metodo njihovega pobiranja. Navedene globe bi bilo treba pobirati v skladu s pravili za izterjavo glob, drugih kazni ali sankcij, ki jih naložijo institucije Unije, iz Uredbe (EU, Euratom) 2018/1046 Evropskega parlamenta in Sveta
                  2
                –
            
            
            
               SPREJELA NASLEDNJO UREDBO:
            
            
                
            
            
               Člen 1 
               Postopek
            
            
               1.Preden Komisija gospodarskemu subjektu naloži upravno globo v skladu s členom 85(1) v povezavi s členom 53 Uredbe (EU) 2018/858, zadevni gospodarski subjekt in zadevne države članice pisno obvesti o svoji nameri naložitve upravne globe ter navede razloge za to. 
            
            
               2.Zadevni gospodarski subjekt in zadevne države članice imajo na voljo najmanj 30 dni po obvestilu iz odstavka 1, da Komisiji pisno sporočijo svoje pripombe. Brez poseganja v odstavek 4 se pisne pripombe, prejete po izteku tega roka, ne upoštevajo.
            
            
               3.Zadevni gospodarski subjekt in zadevne države članice lahko pisnim pripombam, ki jih pošljejo Komisiji, priložijo kakršne koli dokaze za podkrepitev teh pripomb.
            
            
               4.Po pisnih pripombah zadevnega gospodarskega subjekta in zadevnih držav članic lahko Komisija z obrazloženo zahtevo zahteva dodatne informacije v roku najmanj 15 dni, ki se določi v zahtevi.
            
            
               5.Kadar Komisija zahteva dodatne informacije, lahko v izjemnih primerih zadevni gospodarski subjekt in zadevne države članice povabi, da svoje stališče predstavijo ustno na sestanku po zaključku pisnega dela postopka iz odstavkov od 1 do 4. 
            
            
               Člen 2 
               Zaupnost 
            
         
         
            
               1.Gospodarski subjekti, ki predložijo informacije v skladu s členom 1, opredelijo predložene informacije, ki jih štejejo za zaupne, in navedejo razloge za to ter po potrebi do datuma, ki ga določi Komisija, predložijo ločeno nezaupno različico dokumenta, ki vsebuje te informacije.
            
            
               2.Če gospodarski subjekt nobenih informacij ne opredeli kot zaupnih, lahko Komisija domneva, da med predloženimi informacijami ni zaupnih informacij. 
            
            
               3.Nič v tem členu Komisiji ne preprečuje uporabe predloženih informacij za dokazovanje neskladnosti.
            
            
               Člen 3 
               Metoda izračuna upravnih glob 
            
            
               1.Za izračun zneska upravnih glob Komisija oceni naslednje zneske:
            
            
               (a)gospodarsko ali drugo prednost, ki jo gospodarski subjekt pridobi zaradi neskladnosti;
            
            
               (b)kadar je mogoče, izgube, ki jih utrpijo potrošniki zaradi neskladnosti.
            
            
               Tako ocenjene prednosti in izgube so osnova za izračun upravnih glob. Kadar prednost za gospodarski subjekt pomeni tudi izgubo za potrošnike, se upošteva samo enkrat.
            
            
               Na podlagi zneskov iz točk (a) in (b) se upravne globe izračunajo ob upoštevanju števila neskladnih vozil, registriranih na trgu Unije, ali števila zadevnih neskladnih sistemov, sestavnih delov ali samostojnih tehničnih enot, ki so na voljo na trgu Unije. 
            
            
               2.Komisija pri izračunu zneska upravnih glob upošteva obteževalne ali olajševalne dejavnike in druge dejavnike. 
            
            
               3.Obteževalni dejavniki iz odstavka 2 vključujejo naslednje elemente: 
            
            
               (a)učinek na zdravje in varnost oseb ali negativen učinek na okolje zaradi zniževanja zahtev glede zmogljivosti vozila;
            
            
               (b)stopnjo malomarnosti ali naklepa gospodarskega subjekta, vključno z vsakim poskusom gospodarskega subjekta, da skrije ali prikrije relevantne informacije za ugotovitev neskladnosti;
            
            
               (c)vsako neupravičeno zavrnitev gospodarskega subjekta, da predloži informacije ali dokaze, ki jih zahteva Komisija.
            
            
               4.Olajševalni dejavniki iz odstavka 2 vključujejo naslednje elemente: 
            
            
               (a)prizadevanja in sodelovanje gospodarskega subjekta pri odkrivanju neskladnosti;
            
            
               (b)popravne ukrepe, ki jih gospodarski subjekt sprejme na lastno pobudo, vključno z njihovo hitrostjo;
            
            
               (c)druge razumne in relevantne olajševalne dejavnike, ki jih gospodarski subjekt dokaže z ustreznimi dokazi.
            
            
               5.Med drugimi dejavniki iz odstavka 2 so ponavljanje, pogostost ali trajanje neskladnosti in druge sankcije, naložene na ravni Unije ali nacionalni ravni zaradi neskladnosti s pravili EU o homologaciji v zadnjih desetih letih pred ugotovitvijo neskladnosti.
            
            
               6.Končna upravna globa, izražena v eurih, se določi na ravni, ki zagotavlja njeno učinkovitost, sorazmernost in odvračilnost.
            
         
         
            
               Člen 4 
               Metode pobiranja upravnih glob 
            
            
               1.Upravne globe je treba plačati v treh mesecih od datuma, ko je dolžnik uradno obveščen o odločitvi Komisije, šteto od datuma prejema uradnega obvestila. Te globe se pobirajo v skladu s členoma 107 in 108 Uredbe (EU, Euratom) 2018/1046. V skladu s členom 104 navedene uredbe se lahko odobri podaljšanje plačilnega roka.
            
            
               Člen 5 
               Začetek veljavnosti
            
            
               Ta uredba začne veljati dvajseti dan po objavi v Uradnem listu Evropske unije. 
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 5.5.2022
            
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        UL L 151, 14.6.2018, str. 1.
               
               
                  
                     (2)
                  
                        Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 18.7.2018, str. 1).